आ सुनैत-सुनैत लागल जेना हमरहि माथ फाटि जायत ! केहन मजाक कऽ देने छै पीएचडी भाइभा कें ई सभ ! मोन भेल जे श्रद्धाकें कहि दियनि जे किछु करबाक जरूरत नहि छै ! बस दू बेर चाहक इंतजाम टा कऽ लेब. मुदा सेहो कथी लेल ! अहाॅं बहरिया स्काॅलर, कोना-कतऽ सॅं करब ! अच्छा, प्यून सॅं पुछबै. इंतजाम कऽ देत तॅं बड़ बढ़ियाॅं, उचित टका थमा देबै !
 ओना, जाहि समय नोकरी मे रही आ अपन कोनो-कोनो स्काॅलरक भाइभा मे काॅलेज सॅं आबी तॅं देखिऐ पैकेट बॅंटाइत ! हमरो भेटय. मुदा हम एहि मादे अधिक खोध-बेध नहि करिऐ. ओना स्काॅलर सेहो किछु नहि कहय. तें विश्वास रहय जे ई सभ चाय-नाश्ता, आकि होटलबाजी विभागे दिस सॅं होइत हएतै !
 बाद मे जखन किछु वर्षक लेल यूनिवर्सिटी विभाग मे ट्रान्सफर भेल, तखन जा कऽ अंतर्कथा बुझलिऐ ! शोषणक ई परंपरा पुरान रहै. जें कि सभ सॅं जूनियर रही, कथी लेल किछु बजितहुॅं ! चुप्पी सधने रहलहुॅं.
 आ से मानसिकता बुझा गेल. तें आगू सॅं बहस/ विरोध करब ठीक नहि लागल. ओना प्रतिप्रश्न उठल छल जे पुछियनि कि ई सभ तॅं आनो-आनक भायभा मे होइत छनि ? मुदा मुखर नहि भऽ सकल रही.
 ओना तॅं किछु वर्ष बाद पुनः कालेज मे ट्रांसफर भऽ गेल छल. तखन तॅं फेर जतबा अपन सक मे रहय, कोनो स्काॅलरक सुपरवाइजर बनब नहि गछलियनि. इएह श्रद्धा कोना-ने-कोना बाॅंचल रहि गेल छलीह !
 आ से ई सभ तॅं अछि ओकर एक पक्ष ! अहम पक्ष अछि 'ओपेन भाइभा प्रकरण ! ' से आबहु जहिया-जहिया किनकहुॅं भाइभा होइत छनि, आ जाय पड़ि जाइत अछि तॅं राजा बाबू स्मरण आबिये जाइत छथि ! एकटा विभागीय प्रोफेसर रहथि. ओ प्रश्न पूछऽ मे, आम शब्दावली मे कही तॅं, 'कुख्यात' रहथि ! आ तें कैंडिडेट सतत हुनका सॅं डरल-सहमल रहैत छथि. ओना उल्लेख करैत चली जे पीएचडीक रिजल्ट निकलले रहैत छै ! हमरा जनतब मे क्यो फेल नहि होइत अछि. हॅं उन्टे, पीएचडीक लेल प्रस्तुत थीसिसकें डीलिट् भेटि जयबाक एकाध जनतब जरूर अछि !
 मुदा सर्वाधिक स्मरणीय अछि एकटा ग्रामीण आ विधवा रिसर्च स्काॅलर, आ हुनकर भाइभा ! ओ इंटरव्यूक पश्चात सभ अतिथि कें ऑंचर हाथ मे लऽ कऽ आ बैसि कऽ गोर लगलथिन. सेहो पारंपरिक ढंग सॅं तीन बेर कऽ ! ई दृश्य हमरे लेल टा नहि, ओतऽ उपस्थित सभक लेल विरल छलनि !
 से नहि जानि, ओ महिला कतऽ छथि, आ एखन ओ की करैत छथि, मुदा हुनक सपना आ पारंपरिकता यदाकदा स्मरण आबिये गेल करैत अछि ! आब ओहन सांस्कृतिक स्पर्श कतऽ पाबी !
 मुदा भने स्मरण आबि गेल ! हॅं, हमर अपने भाइभा ! से पटना यूनिवर्सिटी ओहिना नहि कहल जाइत रहै ! हमर जहिया भायभा रहय, नहि स्मरण अछि जे एहन सन किछु भोज-भात, कि पैकेज आदिक ओरिआन भेल रहै. डिपार्टमेंट तॅं हम एसगरे गेल रही, साइकिल टुनटुनबैत. नहि, भरिसक बादमे हमर ससुर आयल रहथि. हमरा सँ बेसी हुनके बेचैनी रहनि जे हम कहिया डाक्टर बनबै !
 ओना सर्वाधिक चिंतित तँ रहल करथिन हमर गाइड ! ओना ओ बड़ तमसाह, मुदा हम जल्दी सॅं लीखि कऽ थीसिस जमा करी, ताहि लेल अनेक बेर जतऽ-ततऽ टोकि कऽ लज्जित कऽ देल करथि !
 - 'कैसे हो गया, कौन दे दिया ? ' ओ तमसा गेलथिन.
 ... अरे एकर उपसंहार तॅं छुटले जाइत रहय ! हमरा सॅं बेसी हमर भविष्यक लेल चिंतित एक आर अहम व्यक्ति रहथि, देवेंद्र बाबू ! ओ प्रेस चलाबथि. से बाद मे सुनल भेल छल जे ओ हमरा चलि गेलाक बाद आयल रहथिन 'न्यू पिंटू होटल'क स्पंजी रसगुल्ला लऽ कऽ ! कहाॅंदन तकरा अधलाह नहि मानल गेलै. किएक तॅं सभ कें सुनल रहै अध्यक्ष महोदयक रसगुल्ला-प्रेम !
 आ से सभहक लेल कहथिन. मुदा ई तँ बाद मे जखन यूनिवर्सिटी सेवामे अयलहुँ, तखन जा कऽ बुझल भेल जे एकर अनेक फैक्ट्री छै, जे पाइ लऽकऽ थीसिस लिखि दैत छै ! सेहो नामी-गिरामी प्रोफेसर सभ सेहो !
 - 'फेर की ! तकर बाद आगू की सभ होइ, से हमरा सभ के की मालूम ! हमरा सभ तऽ तहिया विद्यार्थी रही. एक तरहें कृपापात्र ! ओइ समय मे दू सय भेटि जाय ! 